På tvers av partigrenser, fylkesgrenser og kommunegrenser kom 18 folkevalgte fra Nord-Norge frem til en felles uttalelse om at de krever en konsekvensutredning av det Nordøstlige Norskehav. Havområdene er også kjent som Nordland 6, Nordland 7 og Troms 2 samt Lofoten, Vesterålen og Senja.

Kravet er en selvfølge

Uttalelsen står som en kontrast til budskapet fra olje- og energiminister Ola Borten Moe (Sp) da han fredag la frem kunnskapsinnhentingen for de samme områdene.

– Jeg ser det ikke som naturlig at vi går videre med en konsekvensutredning av Nordland 7 og Troms 2 nå, sa ministeren fredag.

Denne konklusjonen har fått mange politikere i regionen til å reagere. Dette skyldes i stor grad at Ola Borten Moe var klar på at det er ingenting i kunnskapsinnhentingen som tyder på at olje- og gassvirksomhet i Lofoten, Vesterålen og Senja er uforenelig med turisme og fiske.

– Ola Borten Moe la frem alle argumenter for, men landet med å konkludere mot. Hva er da vitsen med en kunnskapsinnhenting? spør Tromsø-ordfører Jens Johan Hjort (H) i debatten med de andre ordførerne.

– Skal vi ikke ha en konsekvensutreding av disse områdene så har hele kunnskapsinnhentingen vært en vits. At vi skal ha en konsekvensutredning er jo en selvfølge, sier Hjort.

Felles uttalelse

Ordførermøtet i Harstad kom i stand etter en invitasjon fra Harstad-ordfører Marianne Bremnes. Hennes håp om at forsamlingen kunne enes om en felles uttalelse ga uttelling.

– Det er lenge blitt etterlyst en politisk stemme fra regionen. En uttalelse fra dette møtet vil ha tyngde i debatten om olje og gass i Nord-Norge, sier Bremnes.

Møtet ble åpnet med innledning fra ordfører Jonni Solsvik (H) fra Andøy, ordfører Eivind Holst (H) fra Vågan og ordfører Geir-Inge Sivertsen (H) fra Lenvik kommune. Alle tre var klare på at de ønsket konsekvensutredning. Etter innledningen fra Lofoten, Vesterålen og Senja startet debatten som endte i et krav om konsekvensutredning.

– En konsekvensutredning kan ende i mye, men kunnskapsinnhentingen viser viktigheten av at regjeringen nå må sette igang med konsekvensutredning av Lofoten, Vesterålen og Senja, sier Jonni Solsvik.

Representanter fra Harstad, Tromsø, Narvik, Kvæfjord, Vestvågøy, Vågan, Andøy, Tjeldsund, Evenes, Ballangen, Kvæfjord, Skånland, Ibestad, Gratangen, Lenvik og Brønnøy kommune samt Midt-Troms regionråd, Troms fylkesråd og Finnmark fylkeskommune tilstede på tirsdagens møte. Alle stilte seg bak uttalelsen som i korthet er:

– Vi må ha en konsekvensutredning nå.